আই লিগে ১৬ ম্যাচে ১১ গোল করেছেন। মোহনবাগানের ফেডারেশন কাপ চ্যাম্পিয়ন করার পেছনে তাঁর অবদানও কম নয়। এএফসি কাপেও গোল রয়েছে। অথচ পরের মরসুমে মোহনবাগান কর্তাদের ভাবনায় প্রাথমিকভাবে কর্নেল গ্লেনের নাম নেই। সূত্রের খবর, শুধু গ্লেন নয়, ব্রাজিলীয় ডিফেন্ডার লুসিয়ানো সাব্রোসার সঙ্গেও চুক্তি বাড়ানো হচ্ছে না।
ফেডারেশন কাপ জয়ের উৎসব সেরে কলকাতা ছেড়েছেন ত্রিনিদাদ ও টোবাগ্যোর বিশ্বকাপার গ্লেন। মোহনবাগানে নিজের ভবিষ্যৎ সম্পর্কে বলেছিলেন, ‘‘কর্তাদের প্রস্তাবের ওপর সবকিছু নির্ভর করছে। তবে টাকার অঙ্ক একটা বড় ফ্যাক্টর। সব দেখে চূড়ান্ত সিদ্ধান্ত নিতে চাইছি।’’ 
কিন্তু সবুজ-মেরুনে গ্লেনকে নিয়ে অনীহা কেন? জানা গিয়েছে, গ্লেন গোল করলেও টিম ম্যানেজমেন্টের অনেকেই মনে করছেন তিনি আগের তীক্ষ্ণতা হারিয়েছেন। গ্লেনের জন্য  বেশি টাকা খরচ করতে নারাজ কর্তারা। বরং পরিবর্ত হিসেবে সালগাওকরের ডারেল ডাফি কর্তাদের পছন্দের তালিকায় রয়েছেন। তবে পছন্দের ফুটবলার না পাওয়া গেলে গ্লেনকে কম টাকায় খেলতে বলা হবে। স্টপার লুসিয়ানোকে অবশ্য ছেঁটে ফেলা একরকম ঠিক হয়েই গিয়েছে। ফুটবল সচিব সত্যজিৎ চট্টোপাধ্যায় বললেন, ‘‘কোচ ও টেকনিক্যাল কমিটির সঙ্গে বৈঠক করে ফুটবলার তালিকা চূড়ান্ত করা হবে। গত মরসুমেও দলগঠনের সময় একই নীতি অনুসরন করা হয়েছিল।’’